จับตา “JMART-JMT” วิ่งต่อ! ลุ้นงบ Q4/64 นิวไฮ ภัทรอัพเป้า “เจเอ็มที” ใหม่ 87 บ.
จับตา “JMART-JMT” วิ่งต่อ! นลท.แห่เก็งงบ Q4/64 ลุ้นนิวไฮ โบรกคาด เจ มาร์ท กำไรโต 48% แตะ 402 ลบ. ส่วนเจเอ็มที กำไรโต 53% แตะ 505 ลบ.
24 ก.พ. 2565

ผู้สื่อข่าวรายงานว่า วานนี้ (23 ก.พ.) ราคาหุ้นกลุ่ม JMART ปรับตัวเพิ่มขึ้นจากแรงเก็งงบไตรมาส 4/2564 ที่คาดว่าจะออกมาสูงสุดเป็นสถิตินิวไฮ โดยวันนี้ให้จับตาดูงบของบริษัท เจ มาร์ท จำกัด (มหาชน) หรือ JMART และ บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ที่จะประกาศออกมา ซึ่งคาดว่าจะสูงเป็นประวัติการณ์ ทั้งนี้ ล่าสุดบริษัทหลักทรัพย์ เกียรตินาคินภัทร กำหนดคำแนะนำ “ซื้อ” หุ้น JMT ด้วยราคาเป้าหมายใหม่ 87 บาท โดยประเมินกำไรหลักในปี 2565 จะเติบโตขึ้นราว 66% และ 36% ในปี 2566
ขณะเดียวกัน บริษัทหลักทรัพย์ กสิกรไทย คาดการณ์ว่า บริษัท ซิงเกอร์ประเทศไทย จำกัด (มหาชน) หรือ SINGER จะรายงานกําไรสุทธิงวดไตรมาส 4/2564 ที่ 203 ล้านบาท เพิ่มขึ้น 63.9% จากช่วงเดียวกันของปีก่อน และคาดว่ากําไรสุทธิปี 2564 จะเติบโตขึ้นราว 55.9% ซึ่งล่าสุด SINGER แจ้งงบออกมาในช่วงดึกของเมื่อคืน โดยมีกำไรสุทธิ 701 ล้านบาท เพิ่มขึ้น 58.2% จากงวดปี 63 หรือว่าสูงกว่าที่มีการคาดการณ์ไว้
ด้านบริษัทหลักทรัพย์ เมย์แบงก์ (ประเทศไทย) ระบุว่า JMT จะมีกำไรสุทธิงวดไตรมาส 4 ทำสถิติสูงสุดใหม่ที่ระดับ 505 ล้านบาท หรือเพิ่มขึ้น 44% จากไตรมาสก่อนหน้า และ 53% จากช่วงเดียวกันของปีก่อน โดยเป็นผลจากยอดเก็บเงินสด 1,400 ล้านบาท, กิจกรรมเศรษฐกิจที่กลับมาฟื้นตัว และเงินลงทุนพอร์ตหนี้ที่เติบโตขึ้น จึงกำหนดคำแนะนํา “ซื้อ” และปรับราคาเหมาะสมขึ้นเป็น 80 บาท นอกจากนี้ ยังแนะนำ “ซื้อ” JMART ที่ราคาเป้าหมาย 62 บาท จากคาดการณ์กําไรสุทธิในช่วงไตรมาส 4 จะทำสถิติสูงสุดใหม่ที่ 402 ล้านบาท เพิ่มขึ้นราว 49% จากไตรมาสก่อนหน้า และ 48% จากช่วงเดียวกันของปีก่อนเช่นกัน